[{"text_idx": "#000001", "text": "Mae \u2018na restr llawn o gemau i\u2019w chwarae nos Fawrth a gyda dim ond pum ge\u0302m ar o\u0302l yn y tymor mae\u2019r ras am Ewrop a\u2019r frwydr i osgoi\u2019r cwymp yn hynod o agos a chyffrous."}, {"text_idx": "#000003", "text": "Mae gobeithion Pen-y-bont o gyrraedd Ewrop wedi cymryd dipyn o ergyd ar o\u0302l i di\u0302m Rhys Griffiths golli 5-0 gartref yn erbyn Y Bala ddydd Sadwrn."}, {"text_idx": "#000004", "text": "Dyma\u2019r tro cyntaf y tymor yma i Ben-y-bont golli dwy ge\u0302m gynghrair yn olynol, ac ar o\u0302l dechrau ail ran y tymor yn yr ail safle, bellach mae Pen-y-bont chwe phwynt y tu o\u0302l i\u2019r Bala."}, {"text_idx": "#000005", "text": "Dyw Pen-y-bont ond wedi ennill un o\u2019u saith ge\u0302m gynghrair ddiwethaf, sef eu ge\u0302m flaenorol yn erbyn Y Drenewydd bythefnos yn o\u0302l (Dre 1-2 Pen)."}, {"text_idx": "#000006", "text": "Mae\u2019r Drenewydd wedi ennill tair o\u2019u pedair ge\u0302m ddiwethaf ac yn gobeithio dringo uwchben Y Bala i\u2019r ail safle nos Fawrth."}, {"text_idx": "#000007", "text": "Mae\u2019r timau wedi cyfarfod dair gwaith y tymor yma, ac mae wedi bod yn amhosib gwahanu\u2019r ddau di\u0302m hyd yn hyn (Pen-y-bont yn ennill un, Y Drenewydd yn ennill un, ac un ge\u0302m gyfartal)."}, {"text_idx": "#000009", "text": "Mae\u2019r Bala wedi cyrraedd Ewrop saith gwaith ers 2013, a gyda phum ge\u0302m ar o\u0302l yn y tymor mae criw Colin Caton ddau bwynt yn glir yn yr ail safle ac yn anelu am antur Ewropeaidd arall."}, {"text_idx": "#000010", "text": "Dyw\u2019r Bala ond wedi colli un o\u2019u 12 ge\u0302m gynghrair ddiwethaf, sef eu ge\u0302m flaenorol yn erbyn Y Seintiau Newydd (YSN 2-1 Bala)."}, {"text_idx": "#000011", "text": "Mae\u2019r Seintiau Newydd eisoes wedi sicrhau eu lle yn Ewrop ac yng Nghwpan Her yr Alban drwy ennill y bencampwriaeth, a bydd cewri Croesoswallt yn awyddus i orffen y tymor yn gryf cyn cystadlu yn rownd derfynol Cwpan Cymru."}, {"text_idx": "#000012", "text": "Dyw\u2019r Seintiau Newydd ond wedi colli un o\u2019u 19 ge\u0302m oddi cartref ddiwethaf yn y gynghrair, a dyw ti\u0302m Anthony Limbrick heb golli dim un o\u2019u naw ge\u0302m flaenorol yn erbyn Y Bala (ennill 6, cyfartal 3)."}, {"text_idx": "#000014", "text": "Bydd hon yn ge\u0302m dyngedfennol i\u2019r ddau glwb gan y byddai colled i\u2019r naill di\u0302m neu\u2019r llall yn gallu golygu bod y freuddwyd o gyrraedd Ewrop ar ben."}, {"text_idx": "#000015", "text": "Mae\u2019r Cofis un pwynt y tu o\u0302l i\u2019r Fflint a naw pwynt y tu o\u0302l i\u2019r Bala, ac felly mae angen buddugoliaeth ar y ddau di\u0302m os am unrhyw gyfle gwirioneddol o ddal y clybiau uwch eu pennau."}, {"text_idx": "#000016", "text": "Gyda dim ond un buddugoliaeth mewn naw ge\u0302m mae hogiau Neil Gibson wedi dechrau gwegian ar o\u0302l perfformio mor gadarn yn rhan gynta\u2019r tymor."}, {"text_idx": "#000017", "text": "Roedd yna elfen o lwc i Gaernarfon wrth iddyn nhw elwa o gamgymeriadau Cei Connah gan gipio eu lle yn y Chwech Uchaf, ond ar o\u0302l colli tair o\u2019u pedair ge\u0302m ddiwethaf mae\u2019n bosib bod Ewrop un cam yn rhy bell i\u2019r Caneris eleni."}, {"text_idx": "#000018", "text": "Ers dyrchafiad Y Fflint yn 2020 mae\u2019r clybiau wedi cyfarfod ar bump achlysur gyda Caernarfon yn ennill pedair o\u2019r gemau rheiny a\u2019r Fflint yn ennill y llall."}, {"text_idx": "#000020", "text": "Mae Cei Connah ar rediad o saith ge\u0302m gynghrair heb golli, ond er hynny, gwahaniaeth goliau yn unig sy\u2019n gwahanu\u2019r Nomadiaid a\u2019r Barri yn safleoedd y cwymp, felly dyw hi ddim yn amser i Craig Harrison ymlacio eto."}, {"text_idx": "#000021", "text": "Gyda dim ond chwe phwynt y tymor yma mae\u2019r Derwyddon mewn perygl o dorri record eu hunain fel y ti\u0302m gwaethaf yn holl hanes Uwch Gynghrair Cymru."}, {"text_idx": "#000023", "text": "Mae Cei Connah wedi ennill wyth o\u2019u naw ge\u0302m ddiwethaf yn erbyn Derwyddon Cefn, ac mae\u2019r Nomadiaid wedi sgorio 11 go\u0302l mewn tair ge\u0302m yn erbyn Hogiau\u2019r Graig y tymor hwn gan gadw tair llechen la\u0302n."}, {"text_idx": "#000025", "text": "Mae\u2019n eithriadol o dynn yn y frwydr i osgoi\u2019r cwymp gyda dim ond dau bwynt yn gwahanu Aberystwyth, Cei Connah a\u2019r Barri."}, {"text_idx": "#000026", "text": "Roedd y Gwyrdd a\u2019r Duon yn hynod rwystredig yn dilyn eu colled yn erbyn Cei Connah nos Wener wedi penderfyniad dadleuol arweiniodd at unig go\u0302l y ge\u0302m o\u2019r smotyn i\u2019r Nomadiaid."}, {"text_idx": "#000028", "text": "Yn y ge\u0302m ddiwethaf rhwng y timau fe sicrhaodd Hwlffordd eu buddugoliaeth fwyaf erioed yn yr uwch gynghrair gan ennill 0-6 ar Goedlan y Parc gyda cyn-flaenwr Aberystwyth, Touray Sisay yn sgorio hatric i\u2019r Adar Gleision."}, {"text_idx": "#000030", "text": "Roedd hi\u2019n fuddugoliaeth anferthol i\u2019r Barri ddydd Sadwrn wrth iddyn nhw drechu\u2019r Derwyddon i aros yn hafal ar bwyntiau gyda Chei Connah yn y 10fed safle."}, {"text_idx": "#000031", "text": "Fe ddychwelodd Y Barri i\u2019r uwch gynghrair yn 2017, ac mae ti\u0302m Gavin Chesterfield wedi cynrychioli Cymru yn Ewrop ddwywaith ers hynny, ond mae gan y Dreigiau fynydd i\u2019w ddringo os am osgoi\u2019r cwymp eleni."}, {"text_idx": "#000032", "text": "Ar o\u0302l colli dim ond un o\u2019u 13 gem gynghrair ddiwethaf mae Met Caerdydd wyth pwynt yn glir o\u2019r ddau isaf, ac o bosib yr unig di\u0302m o\u2019r Chwech Uchaf sydd yn weddol saff o\u2019u lle yn y gynghrair y tymor nesaf."}, {"text_idx": "#000033", "text": "Hon fydd y chweched ge\u0302m rhwng y ddau di\u0302m y tymor hwn, a teg dweud mae\u2019r myfyrwyr sydd wedi cael y gorau o bethau hyd yma (Met yn ennill 4, cyfartal 1)."}, {"text_idx": "#000034", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]